CELEX: 52012PC0485
Language: et
Date: 2012-09-05
Title: Ettepanek: NÕUKOGU SOOVITUS mitteformaalse ja informaalse õppe valideerimise kohta

|
			
		
		
		52012PC0485
		
			Ettepanek: NÕUKOGU SOOVITUS mitteformaalse ja informaalse õppe valideerimise kohta /* COM/2012/0485 final - 2012/0234 (NLE) */
			
				
		
		
			
			   	SELETUSKIRI
1.           ETTEPANEKU TAUST
Uute õppimisvõimaluste loomine on oluline
Praegu pakutavad õppimisvõimalused on
piiritud, piiramatud ja kiiresti kättesaadavad. Üha sagedamini saab õppida uusi
oskusi ja omandada uusi kogemusi lisaks tavapärase õppele klassiruumis
(formaalõpe) ka väljaspool traditsioonilist õpikeskkonda. Väga palju võimalusi
uute teadmise ja oskuste omandamiseks annab töökoht, samuti osalemine
kodanikuühiskonna organisatsioonide tegevuses või interneti ja
mobiilsidevahendite kaudu pakutavas virtuaalruumis, kus saab õppida
individuaalselt või koos teistega. Ettevõtted pakuvad oma töötajatele üha
rohkem õppimisvõimalusi, et nad saaksid parandada oma oskusi organiseeritud,
ent mitteformaalse õppe teel. Informaalne õpe muutub järjest olulisemaks
globaalses ja omavahel tihedalt ühendatud maailmas, kus inimestel on
tehnoloogia abil võimalik omandada teadmisi lugematul hulgal eri viisidel,
kasutades näiteks avatud haridusvõimalusi ja osaledes kaugõppes.
Kõikide õppijate kaasamine ja ergutamine õppimiskogemuste
abil on määrava tähtsusega, et nad tuleksid toime kiirete majanduslike ja
tehnoloogiliste muutustega ja saaksid oma elu jooksul sagedamini liikuda ühelt
töökohalt teisele, samuti on oluline julgustada inimesi omandama
kõrgematasemelisi ja asjakohasemaid oskusi tööalase konkurentsivõime,
tulemuslikkuse ja ühtlasi majanduskasvu suurendamiseks. 
Nüüd, kus töötus üha suureneb − eelkõige
noorte hulgas − ja majanduskasv aeglustub, on kiiresti vaja ära kasutada
väljaspool tavapärast süsteemi pakutavaid uusi õppimisvõimalusi ja nende abil
omandatud oskusi. Et toetada konkurentsivõime ja heaolu kasvu, peab Euroopa
looma õigete oskuste kogumi ning oskusi ja töökohti paremini ühitama. 
Selleks peavad haridus- ja
kvalifikatsioonisüsteemid pakkuma kõigile kodanikele[1] võimalust näidata, mida nad on
väljaspool kooli õppinud ja kasutada seda oma karjääri edendamiseks või
edasistes õpingutes. Nimetatud eesmärgini on võimalik jõuda mitteformaalse ja
formaalse õppe käigus saavutatud õpiväljundite valideerimise teel. Selle
menetluse käigus kinnitab volitatud asutus, et isik on saavutanud õpiväljundid
(teadmised, oskused ja pädevused), mida võrreldakse vastavate standarditega. 
Mitteformaalne ja formaalne õpe Euroopa 2020.
aasta strateegias
Mitteformaalse ja informaalse õppe kogemuste
valideerimine ELi liikmesriikides annab olulise panuse ELi kavatsusse saavutada
Euroopa 2020. aasta strateegias püstitatud arukas, jätkusuutlik ja kaasav
majanduskasv. See võib avaldada märkimisväärset mõju tööturu toimimisele:
valideerimismehhanismide abil on võimalik läbipaistvamalt hinnata töötajate
oskusi ja kergem sobitada kokku oskusi ja tööjõunõudlust, edendada paremat
tööjõuoskuste ülekandmist ettevõtete ja sektorite vahel ja hõlbustada tööjõu
liikuvust Euroopa tööturul. Kuna valideerimine hõlbustab tööalast ja
geograafilist liikuvust ja võimaldab paremini kokku sobitada erinevaid oskusi,
võib sel olla oluline mõju oskustööjõu nappuse vähendamisele kasvavates
sektorites ja majanduse taastumise toetamisele. 
Pidades silmas vananevat elanikkonda ja
vähenevat tööjõudu, võib informaalse ja mitteformaalse õppe võimaluste
valideerimine aidata tööturult enim tõrjutud inimestel avastada uusi õppimis-
ja töövõimalusi. Nii on võimalik kasutada kogu inimkapitali, et võidelda
tööpuudusega ja suurendada tootlikkust ja konkurentsivõimet. Valideerimine võib
aidata eelkõige noortel töötutel, kes otsivad endale esimest töökohta või
kellel on väga vähene töökogemus, näidata ja turustada oma erinevas kontekstis
omandatud oskusi ja pädevusi.
Üksikisiku vaatenurgast võib valideerimine
aidata parandada tööalast konkurentsivõimet, suurendada palkasid ja
karjäärivõimalusi, hõlbustada oskuste ülekandmist teistesse riikidesse, pakkuda
uusi võimalusi õpingud pooleli jätnud inimestele, paremat juurdepääsu formaal-
ehk tasemeharidusele ja -koolitusele ning suurendada õpitahet ja enesekindlust.

Mitteformaalse ja informaalse õppe võimalused
aitavad samuti kaasa kooli poolelijätmise vähendamise, kolmanda taseme või
võrdväärse hariduse omandanud 30−34-aastaste inimeste osakaalu suurendamise
ning töötuse kogumäära, vaesuse ja sotsiaalse tõrjutuse vähendamisega seotud
Euroopa 2020. aasta strateegias püstitatud eesmärkide saavutamisele ja seda
protsessi jätkatakse Euroopa poolaasta jooksul. 
Euroopa poliitilise tegevuskava koostamine
Formaalse ja informaalse õppe valideerimine on
olnud osa Euroopa poliitilisest tegevuskavast alates 2001. aastast, komisjon
määratles elukestva õppe kui kogu eluaja jooksul kestva õpitegevuse eesmärgiga
parandada teadmisi, oskusi ja pädevust isiku, kodaniku, ühiskonna ja/või
töösuhete seisukohast. Pärast Euroopa tugevdatud koostööd kutsehariduse
valdkonnas käsitlevat Kopenhaageni deklaratsiooni on rakendatud mitu Euroopa
Liidu tasandil algatust vahendite loomiseks elukestva õppe valdkonnas: 
–                        
2004. aastal võeti vastu Euroopa ühised
valideerimise põhimõtted nõukogu järelduste kujul.
–                        
2004. aastal töötati välja Europassi
raamistik, sealhulgas Europass CV ja dokumendikaust, mida kodanikud saavad
kasutada, et paremini edastada teavet kvalifikatsioonide ja pädevuste kohta
kogu Euroopas. Peale selle on loodud ka muid vahendeid õpiväljundite
dokumenteerimiseks: Youthpass programmi „Aktiivsed noored” raames ja
Euroopa valdkondliku sotsiaaldialoogi raames koostatud Euroopa valdkondlike
oskuste ja kvalifikatsioonide passid.
–                        
Mitteformaalse ja informaalse õppe valideerimises
saavutati oluline läbimurre 2008. aastal, mil Euroopa Parlament ja nõukogu
võtsid vastu soovituse Euroopa kvalifikatsiooniraamistiku (EQF) loomise
kohta elukestva õppe valdkonnas. Euroopa kvalifikatsiooniraamistik kujutab
endast võrdlusraamistikku, milles kvalifikatsioonitasemed määratletakse
õpiväljundite alusel. Kõnealuse soovituse tulemusena on käivitunud protsess,
mille käigus liikmesriigid töötavad välja oma riiklikud
kvalifikatsiooniraamistikud ja seovad oma kvalifikatsioonid Euroopa
kvalifikatsioonitasemetega. Selle protsessi abil on võimalik kvalifikatsioone
paremini võrrelda ning tööandjad, haridusasutused, töötajad ja õppivad saavad
neist paremini aru.
–                        
2009. aastal avaldasid komisjon ja Euroopa
Kutseõppe Arenduskeskus (Cedefop) Euroopa suunised mitteformaalse ja
informaalse õppe valideerimise kohta, mis pakuvad poliitikakujundajatele ja
erialatöötajatele tehnilisi nõuandeid tunnustamise kohta. Suunistes käsitletakse
erinevaid valideerimise vaatenurki (nt üksikisiku, organisatsiooni, riigi ja
Euroopa vaatenurk). Need suunised kujutavad endast praktilist töövahendit ja
nende kohaldamine on vabatahtlik.
–                        
Lisaks muudele vahenditele on välja töötatud
õpiväljunditel põhinevad ainepunktisüsteemid, mis hõlbustavad mitteformaalse ja
informaalse õppe valideerimist. Kõrghariduse puhul kasutatakse Euroopa
ainepunktsüsteemi (ECTS), mis töötati välja Bologna protsessi raames
eesmärgiga hõlbustada kõrgharidusasutuste vahelist liikuvust. Kutsehariduse
ja –koolituse puhul kasutatakse Euroopa kutsehariduse ja -koolituse
ainepunktide süsteemi (ECVET).
Peale selle on elukestva õppe programmi raames
2007. aastast alates rahastatud mitmesuguseid pilootprojekte, mille abil on
loodud valideerimismenetlusi ja –vahendeid teatud valdkondades või kontekstis,
eelkõige kutsehariduse ja –koolituse ning täiskasvanuhariduse puhul. Mõnes
riigis on valideerimissüsteemide loomiseks kasutatud Euroopa Sotsiaalfondi
vahendeid.
Hoolimata Euroopa tasandil rakendatavatest
meetmetest on valideerimine kulgenud ebaühtlaselt, ebaregulaarselt ja
aeglaselt. 
Mitteformaalse ja informaalse õppe
valideerimise Euroopa andmekogu 2010. aasta andmete kohaselt on ainult neljas
ELi liikmesriigis kõrgelt arenenud valideerimissüsteem ja seitsmes
liikmesriigis on riiklik süsteem alles algjärgus või on olemas hästi toimiv,
ent osaline valideerimissüsteem ühes või mitmes sektoris. 
Tegutseda on vaja kohe
See tähendab, et enamikus ELi liikmesriikides
puudub terviklik valideerimissüsteem. Hästi toimiva süsteemiga riikides on
valideerimine elukestva õppe süsteemi ametlik (teisisõnu seaduslikult
tunnustatud) osa, kasutusel on valideerimist toetav infrastruktuur,
rakendatakse sidusrühmade (eelkõige tööturu osapoolte) tõhusat kaasamist ja
taotlejatele taskukohast valideerimist. Mõni riik on hiljuti rakendanud
valideerimisega seotud algatusi osana riikliku kvalifikatsiooniraamistiku
arendamisest. Teistes riikides ei ole toimunud märkimisväärset arengut, kuna
puudub riiklik strateegia ja teave selle kohta, kuidas valideerimist ellu viia.
Mõnel juhul ei ole inimestel ja tööandjatel usaldust valideerimise vastu,
samuti võivad takistuseks olla kultuurilised ja hoiakust tulenevad tõkked. 
Kuna valideerimisega seotud poliitiliste
meetmete ja toimingute kättesaadavus on liikmesriigiti erinev, raskendab see
valideerimissüsteemide võrreldavust ja läbipaistvust. Inimestel on raske
seostada eri kohtades, eri tasemetel ja eri riikides saavutatud õpiväljundeid.
See takistab õppijate ja töötajate riikidevahelist liikuvust just nüüd, kui
liikuvust vajatakse majanduskasvu suurendamiseks.
Võttes arvesse
tungivat vajadust suurendada tööjõu liikuvust, et vähendada oskustööjõu nappust
ja hinnata paremini väljaspool ametlikke süsteeme omandatud oskusi ja pädevusi,
on komisjon Euroopa 2020. aasta suurprojektides „Uute oskuste ja töökohtade
tegevuskava”[2]
ja „Noorte liikuvus”[3]
ning oma viimastes ühtse turu aktiga[4]
ja tööhõive alase paketiga[5]
seotud algatustes teatanud, et kavatseb koostada käesoleva ettepaneku nõukogu
mitteformaalse ja informaalse õppe valideerimist käsitleva soovituse kohta, et
kiirendada reformikava elluviimist ELi tasandil.
ELi poolt rakendatavad, valideerimisega
seotud meetmed, mille eesmärk on edendada liikmesriikide vahelist koostööd ja
kooskõlastamist, võivad hõlbustada töötajate ja õppijate liikuvust
mitteformaalselt ja informaalselt omandatud oskuste parema vastastikuse
tunnustamise teel. Kui liikmesriikide vahelist koostööd suurendatakse ja
kooskõlastamist tõhustatakse, suureneb valideerimissüsteemide läbipaistvus ja
samuti liikmesriikide usaldus üksteise valideerimissüsteemide vastu. Sellest
saavad kasu eelkõige need liikmesriigid, kus esineb usaldamatust ja kus
mitteformaalse ja informaalse õppe valideerimine ei ole veel juurdunud.
Liikmesriikidel ei ole võimalik saavutada vastastikust usaldust ilma ELi
tasandil meetmeid võtmata.
Nõukogu soovituse rakendamise järelevalve on
üks osa käesoleva ettepaneku õiguslikest aspektidest. Komisjon jälgib samuti
informaalse ja mitteformaalse õppe valideerimise üldist arengut liikmesriikides
hariduse ja koolitusega seotud struktuurireformide raames, mille üle
teostatakse järelevalvet Euroopa poolaasta ja 2020. aasta haridus- ja
koolitusprogrammi avatud koordinatsiooni meetodi abil.
2.           HUVITATUD ISIKUTEGA KONSULTEERIMISE
TULEMUSED JA MÕJU HINDAMINE
Konsulteerimine
Konsulteerimine on toimunud järgmisel viisil:
–                        
Avalik arutelu, mis viidi läbi internetiküsitluse
vormis ajavahemikul 2010. aasta detsembrist 2011. aasta veebruarini. Hariduse
ja koolituse, tööhõive, noorsoo ja spordi valdkonnas tegutsevatele kõige
olulisematele rühmadele ja teistele sidusrühmadele[6] saadeti kutsed osalemiseks
internetiküsitluses ja oma arvamuse esitamiseks.
–                        
Poliitiliste organite, eelkõige Euroopa
kvalifikatsiooniraamistiku nõuanderühma koosolekutel peetud arutelud. 
–                        
Euroopa kvalifikatsiooniraamistiku nõuanderühma
alluvuses tegutseva õpiväljundite rühma poolt korraldatud ekspertide kohtumised
ja vastastikuse õppimise üritused.
–                         
Vastastikuse õppimise üritused kõrghariduse,
kutsehariduse, koolituse ja täiskasvanuhariduse valdkonnas.
Tööturu osapooltega – nii tööandjate kui ka
ametiühingute esindajatega – on konsulteeritud kui Euroopa
kvalifikatsiooniraamistiku nõuanderühma liikmetega ja seoses nende osavõtuga
mitmesugustest vastastikuse õppimise üritustest. 
Eespool nimetatud küsimustiku suletud ja
avatud küsimustele anti 469 vastust ja lisaks esitati 24 arvamust. Vastajad
jagunesid peaaegu võrdselt üksikisikuteks (53 %) ja organisatsioonideks (47 %).

Tulemustest selgus, et liikmesriikides ja
nende vahel puudub ühtne lähenemisviis valideerimisele ning et valideerimise
tõhusal ellurakendamisel tuleb ette arvukalt takistusi. Vastused näitasid, et
valitseb suur üksmeel selles osas, kui oluline on teha nähtavaks elu jooksul ja
töökogemuste abil omandatud oskused. Nendes avaldati suurt toetust Euroopa
tasandi algatustele, mille eesmärgiks on tõhustada valideerimispoliitikat ja
–tavasid ELi liikmesriikides.
Euroopa kvalifikatsiooniraamistiku
nõuanderühmalt ja erinevate vastastikuse õppimise ürituste käigus saadi suurt
toetust Euroopa valideerimise algatusele. 
Mõjuhinnang
Mõju hindamise käigus võrreldi kolme võimalust
Euroopa tasandi meetmete rakendamiseks mitteformaalse ja informaalse õppe
valideerimise valdkonnas: 1) lähtestsenaarium, mis hõlmab hetkeolukorda ja
selle prognoositavat arengut, kui ei võeta täiendavaid meetmeid ELi tasandil, 2)
nõukogu soovitus mitteformaalse ja informaalse õppe valideerimise rakendamise
kohta ja 3) valideerimisega seotud uue menetluse loomine avatud koordinatsiooni
meetodi alusel ja selle alusel valideerimist käsitleva Euroopa kvaliteediharta
koostamine.
Nende kolme võimaluse ühiskondlike,
majanduslike ja muude mõjude hindamisel kasutati tõenäolistel mõjudel
põhinevaid kvalitatiivseid näitajaid, kuna tegelikud andmed ei olnud
kättesaadavad. 
Kõige tõhusamaks ja tulemuslikumaks osutus
võimalus 2 − nõukogu soovitus valideerimise rakendamise kohta, kuna sellel on
suurim positiivne mõju majandusele ja ühiskonnale. See võimalus vastab kõige
paremini ELi poliitilistele eesmärkidele. Nõukogu soovituse alusel kohustuvad
liikmesriigid ametlikult meetmeid rakendama. See on kõige mõjusam kättesaadav
mittesiduva õigusloome vahend. Eelnevad kogemused on eelkõige seoses Euroopa
kvalifikatsiooniraamistikuga näidanud, et sellise soovituse abil õhutatakse
liikmesriike avaldama vastastikust survet meetmete rakendamiseks. 
Võimaluse 1 (lähtestsenaarium) kohta tehtud
mõjuhinnangust selgus, et kui täiendavaid meetmeid ei rakendata, siis edeneb
valideerimine aeglases tempos. See tähendab, et mitteformaalse ja informaalse
õppe kogemusi valideeritakse jätkuvalt vähe ja et Euroopa riikidel ei õnnestu
valideerimise osas jõuda ühtse lähenemisviisini. 
Võimalus 3 (uus avatud koordinatsiooni meetod)
oleks lähtestsenaariumiga võrreldes tõhusam, tulemuslikum ja järjepidevam, kui
pidada silmas ELi poliitika laiemate eesmärkide saavutamist. Uue avatud
koordinatsiooni meetodi rakendamine tähendaks täiendavate struktuuride ja
aruandlusmehhanismide loomist, mis jällegi suurendaks liikmesriikide
halduskoormust ja kulusid. Lisaks ei annaks see piisavat garantiid selle kohta,
et valideerimisvahendid võetakse vastu mõistliku ajavahemiku jooksul, kuna
kõnealuse võimaluse edukus sõltub ainult avatud koordinatsiooni meetodist. 
Peale selle selgus mõjuhinnangust, et
rakendamisele keskenduval nõukogu soovitusel on kahe ülejäänud võimalusega võrreldes
järgmised eelised:
–                        
Soovituse abil on võimalik likvideerida
valideerimise kitsaskohad, mis esinevad Euroopas hetkel kasutusel olevates
tööriistades ja vahendites, näiteks Euroopa kvalifikatsiooniraamistiku,
Europassi ja ainepunktisüsteemide puhul. Nii on eelkõige võimalik parandada
puudujääke Euroopa kvalifikatsiooniraamistikus, millega edendatakse
mitteformaalse ja informaalse õppe valideerimist, aga ei anta lähemaid juhiseid
selle rakendamise kohta. 
–                        
Soovituses pakutakse välja konkreetsed praktilised
meetmed valideerimise rakendamiseks liikmesriikides.
–                        
Nõukogu soovitus kui õigusakt tähistab
liikmesriikide kohustust võtta kehtestatud meetmeid, millest enamikku on vaja
rakendada riigi tasandil, ja kohandada need vastava riikliku kontekstiga. 
–                        
Soovituses kutsutakse selgesõnaliselt asjaomaseid
sidusrühmi (tööturu osapooled, noorte/vabatahtlike organisatsioonid, haridus-
ja koolitusasutused) osalema valideerimissüsteemide loomises.
–                        
Liikmesriigid jätkavad koostööd olemasolevate
avatud koordinatsiooni meetodi struktuuride raames, eelkõige Euroopa
kvalifikatsiooniraamistiku nõuanderühmas, ja seega on rakendamise struktuur
lihtsam kui võimaluse 3 puhul. 
–                        
Selle võimaluse abil luuakse uus ja tugevam
poliitiline alus koostööks mitteformaalse ja informaalse õppe valideerimise
valdkonnas.
3.           ETTEPANEKU ÕIGUSLIK KÜLG
Kavandatud meetmete kokkuvõte
Kavandatud meetmete alla kuulub
liikmesriikidele antud praktiline soovitus pakkuda 2015. aastaks igale
kodanikule võimalust valideerida väljaspool tavapärast haridus- ja koolitussüsteemi
omandatud oskused ja kasutada valideerimise tulemusi töötamiseks ja õppimiseks
kogu Euroopas. Konkreetsemalt antakse nende meetmete jaoks liikmesriikidele
järgmised soovitused.
–                        
Tagada, et 2015. aastaks on mitteformaalse ja
informaalse õppe valideerimiseks loodud riiklikud süsteemid, mis pakuvad
kõikidele kodanikele võimalust valideerida omandatud teadmised, oskused ja
pädevused, sõltumata sellest, kus ja kuidas nad need on omandanud.
Valideerimine on aluseks täieliku või osalise kvalifikatsiooni andmisele, ilma
et see mõjutaks muid kohaldatavaid liidu õigusakte, eelkõige direktiivi 2005/36/EÜ
kutsekvalifikatsioonide tunnustamise kohta. 
–                        
Mitteformaalse ja informaalse õppe valideerimise
riiklikes süsteemides peaks keskenduma järgmisele neljale valideerimise
aspektile: õpitulemuste kindlaksmääramine, dokumenteerimine, hindamine
kokkulepitud standardite alusel ja sertifitseerimine.
–                        
Tagada, et valideerimise võimaluste kohta oleks
laialdaselt kättesaadav teave kõikidele riikidele sobivas vormis (eelkõige
ebasoodsas olukorras olevatele inimrühmadele), , et kõikidel
valideerimismenetluses osaleda soovijatel oleks rahaliselt võimalik
valideerimist endale lubada ja et neil oleks võimalik saada sobivat ja
taskukohast juhendamist ja nõustamist ning et oleks kehtestatud läbipaistvad
kvaliteeditagamise mehhanismid, mida kohaldatakse valideerimissüsteemi suhtes
hindamise (meetodid ja vahendid, kvalifitseeritud hindajad) ja selle tulemuste
(kokkulepitud standardid) puhul. 
–                        
Pakkuda inimestele võimalust lasta kolme kuu
jooksul kontrollida oma oskusi ja pädevusi konkreetse vajaduse korral, nagu
näiteks võimalik töötuks jäämine või ebakindel töösuhe. Selleks peab toetama
õpiväljundite kindlaksmääramist ja dokumenteerimist hõlbustavate praeguste ja
tulevaste Europassi vahendite kasutamist. Peab tugevdama seoseid valideerimise
korra ja ainepunktisüsteemide vahel, näiteks ECTS ja ECVET vahel.
–                        
Kaasata tööturu osapooli ja muid asjakohaseid
sidusrühmi, näiteks tööandjate organisatsioone, ametiühinguid, kaubandus-,
tööstus- ja käsitöökodasid, kutsekvalifikatsioonide tunnustamise protsessiga
seotud riiklikke üksusi, tööhõivetalitusi, noorteorganisatsioone,
noorsootöötajaid, hariduse ja koolituse pakkujaid ning samuti kodanikuühiskonna
organisatsioone valideerimismehhanismide loomisesse ning mitteformaalse ja
informaalse õppe käigus saavutatud õpiväljundite dokumenteerimisse. 
–                        
Edendada partnerlust ja muid algatusi, et
hõlbustada VKEdes ja muudes väikestes organisatsioonides saavutatud
õpiväljundite dokumenteerimist.
–                        
Õhutada tööandjaid, noorteorganisatsioone ja
kodanikuühiskonna organisatsioone edendama ja hõlbustama töö või vabatahtliku
tegevuse kaudu saavutatud õpiväljundite kindlaksmääramist ja dokumenteerimist.
–                        
Õhutada hariduse ja koolituse pakkujaid hõlbustama
juurdepääsu formaal- ehk tasemeharidusele ja -koolitusele ja tegema erandeid
mitteformaalses ja informaalses õpikeskkonnas saavutatud õpiväljundite alusel
ning tagada hariduse, koolituse, tööhõive ja noorsoo valdkonna teenuste ja
asjaomaste poliitikate vaheline kooskõlastatud tegevus.
Euroopa kvalifikatsiooniraamistiku
nõuanderühmast saab kõige tähtsam asutus, kes vastutab kõnealuse soovituse
alusel kavandatud meetmete eest. Kavandatud meetmetes on ühtlasi ette nähtud
aruandlus hariduse ja koolituse 2020. aasta strateegia raames avaldatud
komisjoni ja nõukogu ühises aruandes kehtestatud meetmete jätkamise kohta.
Lisaks antakse Cedefopi Euroopa riiklike kvalifikatsiooniraamistike arendamist
käsitlevas iga-aastases aruandes hinnang selle kohta, kuidas on kulgenud
mitteformaalse ja informaalse õppe valideerimise riiklike süsteemide loomine.
Kavandatud meetmetes kutsutakse komisjoni
üles: 1) regulaarselt ajakohastama Euroopa suuniseid mitteformaalse ja
informaalse õppe valideerimise kohta; 2) toetama tõhusat vastastikust õppimist ning
kogemuste ja heade tavade vahetamist, mis võimaldab vähim arenenud riikidel
saada valideerimise puhul kasu kõige arenenumate riikide kogemustest; 3) tagama
koostöös liikmesriikidega, et Euroopa haridus-, koolitus- ja noorsooprogrammid
ning Euroopa struktuurifondid toetavad selle soovituse järelmeetmete
rakendamist ja 4) hindama koostöös liikmesriikidega ja pärast
sidusrühmadega konsulteerimist kavandatud meetmete jätkamist. 
Õiguslik alus
Euroopa Liidu toimimise lepingu artiklites 165
ja 166 on sätestatud, et Euroopa Liit aitab kaasa kvaliteetse hariduse ja
kutsehariduspoliitika arendamisele, ergutades liikmesriikidevahelist koostööd,
ning vajaduse korral toetades ja täiendades nende tegevust, tunnustades samas
täielikult liikmesriikide vastutust õpetamise sisu ja haridussüsteemide ja
kutsehariduse korralduse eest;
Käesoleva algatuse puhul soovitatakse
rakendada ühiseid meetmeid liikmesriikide tasandil, mida Euroopa mõnikord
toetab. Pakutakse välja meetmed, mida on vaja rakendada ELi ja liikmesriigi
tasandil. ELi tasandil pakutakse kooskõlastamist, sealhulgas eelkõige
kooskõlastamist asjaomaste Euroopa vahenditega, ja toetust, näiteks
vastastikuse õppimisega seotud ürituste korraldamise teel. Liikmesriikidele
jääb täielik vastutus oma vastavate korralduste (seadused, määrused,
kollektiivlepingud) kujundamise, arendamise ja rakendamise eest mitteformaalse
ja informaalse õppe käigus saavutatud õpiväljundite valideerimise valdkonnas.
Kahel tasandil rakendatavad meetmed täiendavad üksteist ja liikmesriikide õigused
on tagatud.
2012/0234 (NLE)
Ettepanek:
NÕUKOGU SOOVITUS
mitteformaalse ja informaalse õppe
valideerimise kohta
EUROOPA LIIDU NÕUKOGU,
võttes arvesse Euroopa Liidu toimimise
lepingut, eriti selle artikleid 165 ja 166,
võttes arvesse Euroopa Komisjoni ettepanekut
ning arvestades järgmist:
(1)       Mitteformaalse ja informaalse
õppe käigus, sealhulgas avatud haridusvõimalusi kasutades saavutatud
õpiväljundite (teadmiste, oskuste ja pädevuste) valideerimisel on oluline
tähtsus kodanike juurdepääsuks tööturule ja elukestvale õppele. 
(2)       Nüüd, kus Euroopa Liit seisab
silmitsi tõsise majanduskriisiga, millega kaasneb tööpuuduse kasv, muutub
kõikide asjakohaste teadmiste, oskuste ja pädevuste valideerimine vajalikumaks
kui kunagi varem, et parandada tööturu toimimist ja tõhustada konkurentsivõimet
ja majanduskasvu.
(3)       Tööandjate organisatsioonid,
ametiühingud, tööstus-, kaubandus- ja käsitöökojad, kutsekvalifikatsioonide
tunnustamise protsessiga seotud riiklikud üksused, tööhõivetalitused,
noorteorganisatsioonid, noorsootöötajad, hariduse ja koolituse pakkujad ning
samuti kodanikuühiskonna organisatsioonid on määrava tähtsusega sidusrühmad,
kuna nad pakuvad mitteformaalse ja informaalse õppe võimalusi ja neil on samuti
oluline roll õppimisele järgnevates valideerimismenetlustes. 
(4)       2010. aastal heaks kiidetud
Euroopa 2020. aasta aruka, jätkusuutliku ja kaasava majanduskasvu strateegias[7] kutsutakse üles arendama oskusi
ja pädevusi majanduskasvu ja tööhõive suurendamiseks; selle suurprojektides[8] rõhutatakse vajadust
paindlikumate õppimisvõimaluste järele, mis lihtsustaksid üleminekut töö- ja
õppetsüklite vahel ja mis võimaldaksid samuti valideerida mitteformaalset ja
informaalset õppimist.
(5)       Nõukogu 12. mai 2009. aasta
järeldustes, milles käsitletakse strateegilist raamistikku üleeuroopaliseks
koostööks hariduse ja koolituse alal („ET 2020”)[9]
on märgitud, et elukestva õppe eesmärk on hõlmata õpet kõikides kontekstides,
olgu see siis kas formaalne, mitteformaalne või informaalne.
(6)       2009. aasta teatises „ELi
noorsoostrateegia: investeerimine ja mobiliseerimine − Uuendatud avatud
koordineerimismeetod noortega seotud väljakutsete ja võimaluste tarvis”[10] kutsutakse üles rohkem
tunnustama noorte poolt mitteformaalse õppe käigus omandatud oskusi; teatises
rõhutatakse ka vajadust kasutada täies ulatuses ELi tasandil loodud vahendeid
oskuste valideerimiseks ja kvalifikatsiooni tunnustamiseks. Teatis kiideti
heaks nõukogu 27. novembri 2009. aasta resolutsiooniga Euroopa noortevaldkonnas
tehtava koostöö uuendatud raamistiku (2010–2018) kohta[11].
(7)       2010. aasta detsembri
Brugge’i kommünikees[12]
teatasid Euroopa kutsehariduse ja –koolitusega tegelevad ministrid, Euroopa
sotsiaalpartnerid ja Euroopa Komisjon, et osalevad riigid peaksid alustama
hiljemalt 2015. aastal mitteformaalse ja informaalse õppe tunnustamise ja
kinnitamise riiklike menetluste väljatöötamist, mida vajaduse korral toetavad
riiklikud kvalifikatsiooniraamistikud.
(8)       Nõukogu 28. ja 29. novembri 2011.
aasta järeldustes kõrghariduse ajakohastamise kohta kutsutakse liikmesriike
üles töötama välja selgepiirilised edasiliikumisvõimalused kutse- ja muud tüüpi
haridusest ning mehhanismid väljaspool formaalset haridust ja koolitust
omandatud varasemate teadmiste ja kogemuste tunnustamiseks, tegeledes eelkõige
nende väljakutsetega, mis on seotud Euroopa kvalifikatsiooniraamistikuga seotud
riiklike kvalifikatsiooniraamistike rakendamise ja kasutamisega[13].
(9)       Nõukogu 20. detsembri 2011.
aasta resolutsioonis täiskasvanuhariduse uuendatud Euroopa tegevuskava kohta
määratletakse ühe prioriteetse valdkonnana aastateks 2012−14 täielikult
toimivate süsteemide loomine mitteformaalse ja informaalse õppe valideerimiseks
ning nende kasutamise edendamine igas vanuses ja iga kvalifikatsioonitasandiga
täiskasvanute, samuti ettevõtjate ja muude organisatsioonide poolt[14]. 
(10)     Komisjon rõhutas ühtse turu
aktis,[15]
et kvalifitseeritud tööjõu suurem liikuvus muudaks Euroopa majanduse
konkurentsivõimelisemaks, ja 17. aprilli 2012. aasta tööhõivealases paketis[16] vajadust parandada koostööd
tööpakkujate ja koolitusepakkujate vahel. 
(11)     Nõukogu 12. novembri 2002.
aasta resolutsioonis Euroopa tõhustatud koostöö edendamise kohta kutsehariduse
ja -koolituse valdkonnas[17]
ja 30. novembri 2002. aasta Kopenhaageni deklaratsioonis[18] nõutakse ühiste põhimõtete
väljatöötamist mitteformaalse ja informaalse õppe valideerimise kohta.
(12)     Nõukogu 18. mai 2004. aasta
järeldustega võeti vastu ühtsed põhimõtted mitteformaalse ja informaalse õppe
valideerimise kohta[19].
(13)     Alates 2004. aastast on
regulaarselt välja antud mitteformaalse ja informaalse õppe valideerimise
Euroopa andmekogu, mis sisaldab ajakohastatud teavet valideerimistavade kohta
Euroopa riikides,[20]
ning 2009. aastal avaldati Euroopa suunised mitteformaalse ja informaalse õppe
valideerimise kohta[21].

(14)     Euroopa Parlamendi ja nõukogu 23.
aprilli 2008. aasta soovituses Euroopa kvalifikatsiooniraamistiku loomise kohta
elukestva õppe valdkonnas[22]
on öeldud, et iga kvalifikatsioonitase peaks olema saavutatav formaalse,
mitteformaalse ja informaalse õppe kaudu; samuti kutsutakse soovituses
liikmesriike üles siduma riiklikud kvalifikatsioonitasemed Euroopa
kvalifikatsiooniraamistikuga ja vajaduse korral looma riiklikud
kvalifikatsiooniraamistikud, millega edendada mitteformaalse ja informaalse
õppe valideerimist.
(15)     Euroopa Parlamendi ja nõukogu 15.
detsembri 2004. aasta otsusega[23]
loodi Europass, Euroopa dokumendikaust, mida kodanikud saavad kasutada, et
paremini edastada ja salvestada teavet oma kvalifikatsioonide ja pädevuste
kohta kogu Euroopas.
(16)     Bologna protsessi raames
loodud Euroopa ainepunktisüsteemi (ECTS) abil antakse ainepunkte formaalõppe
käigus saavutatud õpiväljundite ja õpilase õppekoormuse alusel; samuti aitab
see süsteem kõrgharidusasutustel anda ainepunkte mitteformaalse ja informaalse
õppe käigus saavutatud õpiväljundite eest. 
(17)     Euroopa Parlamendi ja nõukogu 18.
juuni 2009. aasta soovitusega loodi Euroopa kutsehariduse ja -koolituse
arvestuspunktide süsteem (ECVET),[24]
mida kasutatakse kõikide isikute formaalse ja, kui see on asjakohane,
mitteformaalse ja informaalse hariduse raames saavutatud õpiväljundite
ülekandmiseks, tunnustamiseks ja koondamiseks.
(18)     Internetiküsitluse vormis
peetud konsultatsioonid,[25]
asjaomastes poliitilistes organisatsioonides toimunud arutelud ja mitmesugused
sotsiaalpartnerite osavõtul läbi viidud vastastikuse õppimise üritused
näitasid, et valitseb suur üksmeel selles osas, kui oluline on teha nähtavaks
elu jooksul ja töökogemuste abil omandatud oskused, ning ühtlasi avaldati suurt
toetust Euroopa tasandi algatustele, mille eesmärgiks on tõhustada valideerimispoliitikat
ja –tavasid ELi liikmesriikides,
ON VASTU VÕTNUD KÄESOLEVA SOOVITUSE:
1.           Et pakkuda kõikidele
kodanikele[26]
võimalust tõendada väljaspool tavapärast koolisüsteemi omandatud teadmisi ja
kasutada neid oma karjääri edendamiseks ja edasisteks õpinguteks, peaksid
liikmesriigid
(1)         
tagama, et 2015. aastaks on loodud mitteformaalse
ja informaalse õppe valideerimise riiklik süsteem,[27] mis pakub kodanikele võimalust

i)        valideerida mitteformaalse ja
informaalse õppe käigus, sealhulgas avatud haridusvõimalusi kasutades omandatud
oskused, teadmised ja pädevused, ning 
ii)       omandada täielik või osaline
kvalifikatsioon valideeritud mitteformaalse ja informaalse õppe kogemuste
alusel, ilma et see mõjutaks muid kohaldatavaid liidu õigusakte, eelkõige
direktiivi 2005/36/EÜ kutsekvalifikatsioonide tunnustamise kohta[28]; 
(2)         
tagama, et mitteformaalse ja informaalse õppe
valideerimise riiklik süsteem sisaldaks järgmisi elemente: 
–              
kodanike toetamine mitteformaalse ja informaalse
õppe käigus saavutatud õpiväljundite kindlaksmääramisel;
–              
kodanike aitamine mitteformaalse ja informaalse
õppe käigus saavutatud õpiväljundite dokumenteerimisel;
–                
mitteformaalse ja informaalse õppe käigus
saavutatud õpiväljundite hindamine;
–              
mitteformaalse ja informaalse õppe käigus
saavutatud õpiväljundite hindamise tulemuste registreerimine kutseeksami
vormis, kutsetunnistuse saamiseks vajalike ainepunktide alusel või muul
asjakohasel viisil.
Tuleks tagada, et iga kodanik saaks kasutada kõiki
eespool nimetatud võimalusi vastavalt vajadusele kas eraldi või koos;
(3)         
tagama, et mitteformaalse ja informaalse õppe
valideerimise riiklikes süsteemides järgitakse peale riiklike, piirkondlike
ja/või kohalike eeskirjade ka järgmisi põhimõtteid:
–              
valideerimissüsteem on Euroopa
kvalifikatsiooniraamistikuga koskõlas loodud riikliku
kvalifikatsiooniraamistiku ühtne ja lahutamatu osa;
–              
valideerimisvõimalusi käsitlev teave on laialdaselt
kättesaadav nii üksikisikutele kui ka organisatsioonidele;
–                
valideerimissüsteemis pööratakse erilist
tähelepanu ebasoodsas olukorras olevatele elanikkonna rühmadele, sealhulgas
neile inimestele, keda kõige tõenäolisemalt ähvardab töötuks jäämine või kes on
ebakindlas töösuhtes, kuna nii on võimalik suurendada nende osalust elukestvas
õppes ja hõlbustada nende juurdepääsu tööturule;
–              
inimestele pakutakse võimalust lasta kontrollida
oma oskusi ja pädevusi kolme kuu jooksul konkreetse vajaduse ilmnemisest,
näiteks võimalik töötuks jäämise või ebakindla töösuhte korral; 
–              
valideerimismenetluses osaleda soovijatel on
rahaliselt võimalik valideerimist endale lubada;
–              
valideerimismenetluses osaleda soovijatel on
võimalik saada sobivat ja taskuasjakohast juhendamist ja nõustamist; 
–              
on kehtestatud läbipaistvad kvaliteeditagamise
mehhanismid, mis toetavad töökindlaid, tunnustatud ja usaldusväärseid
hindamismeetodeid ja -vahendeid; 
–              
on tagatud valideerimismenetluses osalevate
töötajate ametialase pädevuse arendamine kõikides asjaomastes sektorites;
–              
mitteformaalse ja informaalse õppe tulemuste
valideerimise kaudu omandatud kvalifikatsioon vastab kokkulepitud standarditele,
mis on samad kui formaalse hariduse programmi alusel omandatud kvalifikatsiooni
standardid või nendega võrdväärsed;
–              
edendatakse Europassi raamistiku praeguseid ja
tulevasi vahendeid, et hõlbustada õpiväljundite dokumenteerimist;
–              
formaalharidus- ja koolitussüsteemis kohaldatava
valideerimise kord ja ainepunktisüsteemid, näiteks ECTS ja ECVET, on omavahel
kooskõlas;
(4)         
tagama, et asjakohased sidusrühmad, näiteks
tööandjad, ametiühingud, kaubandus-, tööstus- ja käsitöökojad,
kutsekvalifikatsioonide tunnustamise protsessiga seotud riiklikud üksused,
tööhõivetalitused, noorteorganisatsioonid, noorsootöötajad, hariduse ja
koolituse pakkujad ning samuti kodanikuühiskonna organisatsioonid on kaasatud
punktides 2 ja 3 osutatud komponentide ja mehhanismide arendamisse ja
rakendamisse, ning lisaks luuakse stiimuleid:
–              
tööandjatele, noorteorganisatsioonidele ja
kodanikuühiskonna organisatsioonidele, et nad edendaks ja hõlbustaks töö või
vabatahtliku tegevuse kaudu omandatud õpiväljundite kindlaksmääramist ja
dokumenteerimist vastavate vahendite abil (eelkõige Europassi raamistikus
loodud vahendid); 
–              
hariduse ja koolituse pakkujatele, et nad
lihtsustaks juurdepääsu formaal- ehk tasemeharidusele ja -koolitusele
mitteformaalses ja informaalses õpikeskkonnas omandatud õpiväljundite alusel ja
vajadusel teeksid erandeid ja/või annaksid ainepunkte mitteformaalses ja
informaalses õpikeskkonnas omandatud asjaomaste õpiväljundite eest;
(5)         
tagama haridus-, koolitus-, tööhõive- ja noorsoo
valdkonna teenuste ja asjaomaste poliitikate vahelise kooskõla.
2.           Liikmesriigid ja komisjon
peaksid rakendama järgmisi meetmeid.
(1)         
Tagama käesoleva soovituse järelmeetmete kontrolli
Euroopa kvalifikatsiooniraamistiku nõuanderühma[29] poolt ja tagama asjaomaste
noorteorganisatsioonide ja vabatahtliku sektori esindajate osalemise Euroopa
kvalifikatsiooniraamistiku nõuanderühma järgnevas tegevuses.
(2)         
Esitama ülevaate käesoleva soovituse vastuvõtmise
järel tehtud edusammudest 2015. aastal esitatavas järgmises komisjoni ja
nõukogu ühisaruandes, mis avaldatakse 2020. aasta haridus- ja
koolitusstrateegia raames, ja sellele järgnevates ühisaruannetes. 
(3)         
Toetama käesoleva soovituse rakendamist, kasutades
selleks liidu asutuste, eelkõige Euroopa Kutseõppe Arenduskeskuse ekspertide
abi, esitades riiklike kvalifikatsiooniraamistike loomise iga-aastases aruandes
ülevaate mitteformaalse ja informaalse õppe valideerimise riikliku süsteemi
loomise kohta ja toetades komisjoni mitteformaalse ja informaalse õppe
valideerimise Euroopa andmekogu regulaarse ajakohastamise teel.
3.           Komisjon peaks:
(1)         
toetama liikmesriike ja sidusrühmi järgmiselt: 
–              
hõlbustades tõhusa vastastikuse õppimise ja
kogemuste ja heade tavade vahetamist;
–              
ajakohastades regulaarselt II lisas kokkuvõtlikult
esitatud Euroopa suuniseid mitteformaalse ja informaalse õppe valideerimise
kohta;
(2)         
arendama edasi Europassi raamistiku vahendeid,
mille abil toetatakse mitteformaalse ja informaalse õppe käigus saavutatud ja
valideeritud õpiväljundite läbipaistvust ja tunnustamist kogu Euroopa Liidus; 
(3)         
tagama, et käesoleva soovituse rakendamist
toetatakse koostöös liikmesriikide, elukestva õppe programmi ja programmiga
„Aktiivsed noored” ning Euroopa tulevase hariduse, koolituse, noorsoo- ja
spordiprogrammi ja Euroopa struktuurifondidega;
(4)         
hindama koostöös liikmesriikidega ja pärast
konsulteerimist asjaomaste sidusrühmadega käesoleva soovituse alusel rakendatud
meetmeid ning esitama 31. juuliks 2017 nõukogule aruande saadud kogemuste ja
tulevaste mõjude kohta ning vajaduse korral vaatama käesoleva soovituse uuesti
läbi ja seda parandama. 
Brüssel, 
                                                                       Nõukogu
nimel
                                                                       eesistuja
I LISA 
MÕISTED
Käesolevas soovituses kasutatakse järgmisi
mõisteid.
(a)                   
„Formaalõpe” – konkreetselt õppimiseks ette
nähtud organiseeritud ja struktureeritud keskkonnas toimuv õpe, milles osalenud
saavad tavaliselt kvalifikatsiooni tõenduseks kas kutsetunnistuse või diplomi.
Formaalõpe hõlmab üldharidus-, kutsealusharidus- ja kõrgharidussüsteemi.
(b)                   
„Mitteformaalne õpe” – kavandatud tegevuste
(pidades silmas õpieesmärke ja õpiaega) kaudu toimuv õpe, mille puhul pakutakse
teatavas vormis õpituge (näiteks õpetaja-õpilase suhte vormis). Siia alla võib
kuuluda tööoskuste õpetamine, täiskasvanutele kirjaoskuse õpetamine ja
põhihariduse andmine koolist väljalangenutele. Mitteformaalse õppe tüüpiliste
näidete alla kuuluvad veel ettevõttesisesed koolitused, mille abil ettevõtted
ajakohastavad ja parandavad oma töötajate oskusi, näiteks info- ja
kommunikatsioonitehnoloogia alaseid oskusi, ning struktureeritud e-õpe (näiteks
avatud haridusvõimalusi kasutades) ja kodanikuühiskonna organisatsioonide poolt
oma liikmetele, sihtrühmadele või üldsusele korraldatud koolitused. 
(c)                   
„Informaalne õpe” – õpe, mis toimub igapäevaelus,
töökohal, perekonnas ja vabal ajal. See ei ole organiseeritud või
struktureeritud tegevus, kui pidada silmas eesmärke, aega või õpituge.
Informaalne õpe võib õppija seisukohast olla mittesihipärane. Informaalse õppe
tulemuste näideteks on elu- ja töökogemuse kaudu omandatud oskused. Siia alla
kuuluvad projektijuhtimise oskused või töö käigus omandatud info- ja kommunikatsioonitehnoloogia
alased oskused, teises riigis viibimise ajal omandatud keeleoskus ja eri
kultuuride tundmine, väljaspool tööd omandatud info- ja
kommunikatsioonitehnoloogia alased oskused, vabatahtliku töö, kultuurialase
tegevuse, sportimise, noorsootöö ja koduste tegevuste (näiteks lapsehoidmine)
käigus omandatud oskused. 
(d)                   
„Kvalifikatsioon” – hindamis- ja
valideerimisprotsessi ametlik tulemus, mis saadakse, kui pädev asutus otsustab,
et kodanik on saavutanud vastava standardi kohased õpiväljundid. 
(e)                   
„Õpiväljundid” – tõendid selle kohta, mida õppija
teab, millest ta aru saab ja mida ta on võimeline tegema pärast õppeprotsessi
lõppu; õpiväljundid määratletakse teadmiste, oskuste ja pädevustena. 
(f)                     
„Riiklik kvalifikatsiooniraamistik” –
õpiväljunditel põhinevate kvalifikatsioonitasemete ühtne ja terviklik
kirjeldus. 
(g)                   
„Valideerimine” – menetlus, mille käigus
volitatud asutus kinnitab, et inimene on saavutanud asjaomastele standarditele
vastavad õpiväljundid. Valideerimine koosneb neljast etapist: 1) inimese konkreetsete
kogemuste kindlaksmääramine dialoogi abil, 2) vastavate kogemuste
dokumenteerimine, 3) nende kogemuste ametlik hindamine ja 4) tunnustamine,
mille tulemusena antakse asjaomasele isikule osalist või täielikku
kvalifikatsiooni tõendav tunnistus.
II LISA
Mitteformaalse ja informaalse õppe valideerimise suuniste kokkuvõte
Tõhusad tavad: Euroopa väljavaade
Informaalse ja mitteformaalse õppe
valideerimise tavad peavad olema kooskõlas 2004. aastal vastu võetud Euroopa
mitteformaalse ja informaalse õppe valideerimise põhimõtete, Euroopa hariduse
ja koolituse kvaliteedi tagamise põhimõtete ja Euroopa kvaliteeditagamise
võrdlusraamistiku loomise kohta tehtud soovitusega kutsehariduse ja -koolituse
valdkonnas. 
Tuleb edasi arendada valideerimise alast
koostööd Euroopas, eelkõige kõnealuste suuniste ja mitteformaalse ja
informaalse õppe valideerimise Euroopa andmekogu ajakohastamise ja parandamise
teel. 
Euroopa tasandi vahendeid ja raamistikku
(Euroopa kvalifikatsiooniraamistik, Europass, Euroopa ainepunktide andmise
süsteem, jne.) saaks kasutada valideerimise edendamiseks ja
valideerimismenetluste tulemuste võrreldavuse ja läbipaistvuse parandamiseks ja
seega saaks suurendada riikidevahelist usaldust.
Tõhusad tavad: riiklik väljavaade
Mitteformaalse ja informaalse õppe
valideerimist peaks vaatlema riikliku kvalifikatsioonisüsteemi lahutamatu
osana.
Oluline on rakendada hindamise suhtes
formatiivset lähenemisviisi, kuna nii juhitakse tähelepanu teadmiste, oskuste
ja laiema pädevuse – mis moodustavad olulise osa elukestvast õppest –
kindlaksmääramisele.
Summaarne valideerimine peab olema selgelt
määratletud ja sel peab olema selge seos riiklikus kvalifikatsioonisüsteemis
(või raamistikus) kasutatud standarditega.
Valideerimise õigust peaks kaaluma juhtudel,
mil mitteformaalset ja informaalset õpet käsitatakse tavapärase, formaal- ehk
tasemehariduse ja –koolitusega paralleelse võimalusena kvalifikatsiooni
omandamiseks.
Riiklike kvalifikatsiooniraamistike loomist
peaks kasutama võimalusena integreerida valideerimine süstemaatiliselt
kvalifikatsioonisüsteemidesse.
Valideerimise kasutusele võtmine riiklike
kvalifikatsioonisüsteemide lahutamatu osana võiks olla seotud vajadusega
parandada juurdepääsu kvalifikatsioonidele, nende edendamist ja ülekandmist.
Riiklike valideerimissüsteemide
jätkusuutlikkust ja ühtsust peaks toetama regulaarsete kulude ja tulude
analüüside abil.
Tõhusad tavad: organisatsiooni väljavaade
Formaal- ehk taseme- ja täiskasvanuhariduse
pakkujad, ettevõtted ja vabatahtlike organisatsioonid on olulise tähtsusega
sidusrühmad mitteformaalse ja informaalse õppe valideerimise võimaluste
pakkumise puhul.
Mitteformaalne ja informaalne õpe kujutavad
endast väljakutset formaalsele õppele, kui pidada silmas valideeritavate
õpiväljundite ulatust ja seda, kuidas kõnealust protsessi oleks võimalik
integreerida ametlikku õppekavasse ja selle hindamisse.
Ettevõtted võidavad palju töötajate teadmiste,
oskuste ja pädevuste dokumenteerimiseks mõeldud süsteemidest. Ettevõtted peavad
oma seaduslikud huvid tööandjatena viima tasakaalu töötajate seaduslike
huvidega.
Täiskasvanuhariduse valdkond annab olulise
panuse mitteformaalsesse ja informaalsesse õppimisse ja seda tuleks edendada
formatiivse ja summaarse valideerimise süstemaatilise täiustamise teel.
Kolmas (või vabatahtlik) sektor pakub suurt
valikut igaühe isiklikele vajadustele vastavaid õppimisvõimalusi, mida
hinnatakse kõrgelt muudes õpikeskkondades. Valideerimist peaks rakendama
kõnealuse õppe tulemuste esiletoomiseks ja hindamiseks ning samuti nende
tulemuste muudesse õpikeskkondadesse ülekandmise toetamiseks.
Valideerimisse kaasatud erinevate asutuste
tegevust on vaja kooskõlastada institutsioonilise raamistiku kaudu.
Valideerimisele ja sertifitseerimisele
institutsioonilise lähenemise tulemusena ei tohiks väljastada sertifikaate,
mille väärtus erineb sõltuvalt sellest, kuidas nende omandamiseni jõuti.
Tõhusad tavad: üksikisik
Valideerimismenetluse keskmes seisab
üksikisik. Valideerimisse kaasatud teiste asutuste tegevuse puhul peab silmas
pidama nende mõju üksikisikule.
Kõikidele soovijatele peab olema tagatud
juurdepääs valideerimisele, eriti tähtis on pöörata tähelepanu motivatsiooni
tõstmisele valideerimismenetluses osalemiseks.
Valideerimisprotsessi erinevad etapid pakuvad
inimestele mitmesuguseid võimalusi otsustada oma valideerimisega seotud
tulevaste suundumuste üle. Otsuselangetamist tuleks toetada teabe, nõustamise
ja juhendamise pakkumise teel.
Tõhusad tavad: valideerimismenetluse
struktuur
Uue valideerimismenetluse väljatöötamise
toetamiseks ja kehtivate valideerimismenetluste hindamiseks on võimalik
kasutada suunamis-, hindamis- ja välisauditeerimismenetlust.
Tõhusad tavad: meetodid
Mitteformaalse ja informaalse õppe meetodid on
põhimõtteliselt samad mis formaalõppe hindamisel kasutatavad meetodid.
Valideerimise puhul peab vahendeid rakendama,
kombineerima ja kohaldama selliselt, et võetaks arvesse igaühe individuaalset
võimekust ja mitteformaalse ja informaalse õppe mittestandardset olemust.
Õppimise hindamise vahendid peavad olema
eesmärgipärased.
Tõhusad tavad: valideerijad
Valideerimismenetluste tõhus teostamine sõltub
olulisel määral nõustajate, hindajate ja valideerimismenetlust juhtivate
inimeste ametialasest panusest. Nende inimeste ettevalmistamine ja järjepidev
koolitamine on määrava tähtsusega.
Valideerijate koolitusprogrammi peaks
kindlasti kuuluma võrgustik, mille abil on võimalik tõhusalt vahetada kogemusi
ja tavasid.
Kui valideerijad saavad valideerimismenetluse
käigus vahetada vajalikku teavet, siis aitab see kindlasti kaasa tõhusamate ja
tulemuslikumate tavade loomisele, millega toetatakse valideerimist taotlevaid
isikuid. 
[1]               See hõlmab nii ELi kodanikke kui ka kõiki seaduslikult
Euroopa Liidus elavaid kolmandate riikide kodanikke. 
[2]               KOM(2010) 682 (lõplik). 
[3]               KOM(2010) 477 (lõplik).
[4]               KOM(2011) 206 (lõplik).
[5]               COM(2012) 173 (lõplik).
[6]               ELi alalised esindused, hariduskomitee, Euroopa
kvalifikatsiooniraamistiku nõuanderühm, õpiväljundite tunnustamise rühm,
elukestva õppe sidusrühmade foorum, kutseõppe ja –koolituse nõuandekomitee,
Euroopa kutseõppe ja –koolituse ainepunktide süsteemi kasutajaterühm,
täiskasvanuhariduse töörühm, kõrghariduse ajakohastamise töörühm, Bologna
järelmeetmete rühm, Europassi ja Euroguidance keskused, Euroopa elukestva õppe
suunamise poliitika võrgustik, Youthpass nõuandekomitee, akadeemilise
tunnustamise riiklike teabekeskuste võrgustik, kõrgharidusega seotud varasemate
õpingute tunnustamise võrgustik, noorte vabatahtlike liikuvuse eksperdirühm.
[7]               KOM(2010) 2020 (lõplik).
[8]               „Noorte liikuvus”, KOM(2010) 477 lõplik, Uute oskuste ja
töökohtade tegevuskava, KOM(2010) 682 lõplik.
[9]               ELT C 119, 28.5.2009, lk 2.
[10]             KOM(2009) 200 (lõplik).
[11]             ELT C 311, 19.12.2009, lk 1.
[12]             http://ec.europa.eu/education/lifelong-learning-policy/doc/vocational/bruges_et.pdf
[13]             ELT C 372, 20.12.2011, lk 36.
[14]             ELT C 372, 20.12.2011, lk 1.
[15]             KOM(2011) 206 (lõplik).
[16]             COM(2012) 173 (lõplik).
[17]             EÜT
C 13, 18.1.2003
[18]             29. ja 30. novembri 2002. aastal Kopenhaagenis kohtunud
Euroopa kutsehariduse ja –koolitusega tegelevate ministrite ja Euroopa
Komisjoni deklaratsioon Euroopa tõhustatud koostöö edendamise kohta
kutsehariduse ja -koolituse valdkonnas http://ec.europa.eu/education/pdf/doc125_en.pdf.
[19]             http://ec.europa.eu/education/lifelong-learning-policy/doc/informal/validation2004_en.pdf.

[20]             http://www.cedefop.europa.eu/EN/about-cedefop/projects/validation-of-non-formal-and-informal-learning/index.aspx.
[21]             Cedefop,
2009, http://www.cedefop.europa.eu/EN/Files/4054_en.pdf.
[22]             ELT C 111, 6.5.2008, lk 1.
[23]             ELT L 390, 31.12.2004, lk 6.
[24]             ELT C 155, 8.7.2009, lk 11.
[25]             http://ec.europa.eu/dgs/education_culture/consult/vnfil/report_en.pdf.
[26]             Siin peetakse silmas nii ELi kodanikke kui ka kõiki
seaduslikult Euroopa Liidus elavaid kolmandate riikide kodanikke. 
[27]             Nagu on määratletud I lisas.
[28]             ELT L 255, 30.9.2005, lk 22.
[29]             Loodud Euroopa Parlamendi ja nõukogu 23. aprilli 2008.
aasta soovitusega Euroopa kvalifikatsiooniraamistiku loomise kohta elukestva
õppe valdkonnas (ELT C 111/1, 6.5.2012, lk 1).